Oorsaak van Annatjie Myburgh se dood bekendAnnatjie Myburgh. Foto: Facebook Bruce Macaulay, woordvoerder van die familie, het aan Maroela Media gesê die nadoodse ondersoek dui aan Myburgh het aan ŉ hartaanval gesterf, wat vermoedelik veroorsaak is deur die angs en trauma wat sy deurgemaak het tydens die kaping en ontvoering. Geen opsigtelike beserings is aan haar liggaam gevind nie. “Die familie wag nog vir die amptelike verslag van die nadoodse ondersoek, maar dit blyk asof dit wel ŉ hartaanval was,” het hy gesê. Intussen het die tweede verdagte, wat in verband met die voorval in hegtenis geneem is, Paul Mathebula (32), Dinsdag in die Witrivier-landdroshof verskyn. Hy sal weer op 27 Junie saam met sy medebeskuldigde, Selby John Mabila (26), in die hof verskyn om vir borgtog aansoek te doen. Hulle staan tereg op aanklagte van ontvoering en kaping. ŉ Gedenkdiens vir Myburgh sal Saterdag om 11:00 vanuit die NG Kerk Witrivier gehou word. Lees alle vorige berigte oor Annatjie Myburgh op Maroela Media.